b'\n_START_ARTICLE_\nJiesios tiltas\n_START_SECTION_\nIstorija\n_START_PARAGRAPH_\nTilt\xc4\x85 stat\xc4\x97 Lietuvos kariuomen\xc4\x97 medinio tilto vietoje (jo poliai up\xc4\x97s vagoje buvo i\xc5\xa1lik\xc4\x99 iki pat rekonstrukcijos 2011 m.). Naujojo gel\xc5\xbebetoninio tilto atramoms polius prad\xc4\x97ta kalti 1930 m., baigtas statyti 1936 m. Per tilt\xc4\x85 buvo nutiestas siaurasis gele\xc5\xbeinkelis.\n_START_SECTION_\nTechniniai duomenys\n_START_PARAGRAPH_\nTiltas skersiniame pj\xc5\xabvyje iki rekonstrukcijos tur\xc4\x97jo dvi i\xc5\xa1ilgines sijas, tarpusavyje sujungtas skersin\xc4\x97mis sijomis, i\xc5\xa1d\xc4\x97stytomis kas 2,20 m. Perdenginio plok\xc5\xa1t\xc4\x97s storis \xe2\x80\x93 20 cm. Tiltas buvo 7,2 m plo\xc4\x8dio, su nekarpyta perdanga, dviej\xc5\xb3 ang\xc5\xb3 po 13,2 m. Kranto atramos \xe2\x80\x93 akmens m\xc5\xabro, tarpin\xc4\x97 atrama \xe2\x80\x93 i\xc5\xa1 monolitinio betono, su lytlau\xc5\xbeomis i\xc5\xa1 abiej\xc5\xb3 pusi\xc5\xb3.\n_START_SECTION_\nRekonstrukcija\n_START_PARAGRAPH_\nJiesios tilto remontas atliktas 2011 m.  ir buvo susij\xc4\x99s su A. Juozapavi\xc4\x8diaus prospekto bei Panemun\xc4\x97s tilto rekonstrukcija. Praplatintas iki 2 piln\xc5\xb3 eismo juost\xc5\xb3, nes iki tol prasilenkian\xc4\x8di\xc5\xb3 automobili\xc5\xb3 eism\xc4\x85 reguliavo kelio \xc5\xbeenklai, suteikiantys pirmenyb\xc4\x99 va\xc5\xbeiuojantiems link Panemun\xc4\x97s. Jiesios tiltas praplatintas nuo 7,2 m iki 14 m, nes esamo tilto plotis neu\xc5\xbetikrino saugaus eismo, atitinkamai rekonstruotos atramos. U\xc5\xbedarius eism\xc4\x85 tiltu per Jiesios up\xc4\x99, automobili\xc5\xb3 srautai buvo nukreipti \xc4\xaf atnaujinimo laukian\xc4\x8dius A.Juozapavi\xc4\x8diaus prospekt\xc4\x85 bei Panemun\xc4\x97s tilt\xc4\x85. Praplatintas Jiesios tiltas tapo svarbiu miesto susisiekimo sistemoje,  nes leido nukreipti transporto sraut\xc4\x85 nuo 2012 m. prad\xc4\x97to rekonstruoti Panemun\xc4\x97s tilto.'